Araukanizacija

Araukanizacija – kultūrinės asimiliacijos atvejis, kai perimama araukanų (mapučių) kalba ir kultūra. Ši sąvoka dažniausiai naudojama įvardinant Argentinos Patagonijos indėnų perėjimą prie mapučių kalbos ir kultūros.

Araukanizacijos sąvoką pirmasis XX a. vid. pavartojo Ispanijos-Argentinos antropologas Salvadoras Kanalsas Frau (Salvador Canals Frau).Ortelli, Sandra (1996). «La „araucanización“ de las pampas: ¿realidad histórica o construcción de los etnólogos? ». Anuario del IEHS (Tandil: UNCPBA – Universidad Nacional del Centro de la Provincia de Buenos Aires) (11): 203–255. XVI a. mapučiai buvo susitelkę Čilėje, tarp Itatos ir Tolteno upių, jų kaimynystėje gyveno giminingos pikunčių ir viličių tautos.El pueblo mapuche, memoriachilena.cl Nors mapučiai atkakliai priešinosi tiek Inkų imperijai, tiek Ispanijos imperijai, galiausiai XVII a. vid. jie pralaimėjo Arauko karą, ir jų žemės buvo kolonizuotos ispanų. Dėl šios priežasties didelė dalis mapučių persikėlė per Andų kalnus į dabartinę Argentinos teritoriją, į pampas, pradėjo prekiauti su kreolais bei puldinėti jų žemes. Mapučiai susijungė į bendras genčių konfederacijas su tehuelčais, gyvenusiais Patagonijoje.„Reandando los caminos al Chapaleofu: viejas y nuevas hipótesis sobre las construcciones de piedra del sistema de Tandilia“

XIX a. naujos mapučių ir viličių bangos kėlėsi į Argentiną po to, kai Čilė pasiekė nepriklausomybę nuo Ispanijos (dalis mapučių kovojo ispanų pusėje).Bengoa, José (2000) [1982]. Historia del pueblo mapuche. Siglos XIX y XX. Santiago de Chile: Lom Ediciones. Vietinės indėnų tautos (tehuelčai, rankeliai) arba susimaišė su mapučiais, arba buvo priversti trauktis į kitas žemes.Porcel, Roberto Edelmiro: „La araucanización de nuestra pampa“, Buenos Aires, 2007. Mapučiai vertėsi daugiausia Argentinos kolonistų gyvulių nuvarinėjimu – juos kalnų takais gabeno Čilėn. Galop, XIX a. pab. Argentina paskelbė Dykumos užkariavimo planą ir nugalėjo mapučius bei jų asimiliuotus kitus indėnus. Argentinoje buvo baiminamasi, kad Čilė gali pareikšti pretenzijas į Patagoniją, ir, prasidėjus karui, indėnai prisidėtų prie čiliečių.Perry, Richard O. (1980). „Argentina and Chile: The Struggle for Patagonia 1843–1881“. The Americas. 36 (3): 347–363.

 Šaltiniai 

Kategorija:Patagonija
Kategorija:Argentinos istorija
Kategorija:Kultūrinės asimiliacijos